**Въпрос 1.**

Във връзка с подаване на документи на общината за участие в шестата процедура за присъждане на Европейски етикет за иновации и добро управление на Съвета на Европа, като доказателствен материал ще бъдат приложени документи, които не са публични. Те ще бъдат налични чрез линк в google disk. За да могат да бъдат споделени файловете се иска заявка за достъп. Възможно ли е да бъде дадено потребителското име и парола в приложените документи /Принцип 1, Принцип 2 и т.н/? Профилът за достъп до гугъл диск е специално създаден за бъдат публикувани документите на общината.

**Отговор на въпрос 1.**

Във връзка с Вашето запитване Ви информираме, че съгласно *"Указанията за попълване на Общ списък с материали"*, достъпни на: <https://www.mrrb.bg/bg/administrativno-teritorialno-ustrojstvo/dobro-demokratichno-upravlenie/evropejski-etiket-za-inovacii-i-dobro-upravlenie-na-mestno-nivo/shesta-procedura/>, когато доказателствените материали съдържат информация, която не следва да бъде публично достъпна (например длъжностни характеристики, протоколи и др.),  се препоръчва  да се използват специално обособени виртуални пространства за съхранение на информация, материали или данни. Тези пространства могат ба бъдат  във вътрешната мрежа на общината или чрез използването на облачни услуги. Достъпът до тях може да бъде защитен с потребителско име и парола за достъп, които се предоставят на Секретариата на Националната платформа при кандидатстването на общината. **Потребителско име и парола за достъп до доказателствените материали може да се впишат в колона Коментар/пояснение.**

**Въпрос 2.**

По отношение на изискването за представяне на длъжностни характеристики на всички служители на общината, както и сертификати от обучения, възможно ли е да предоставим длъжностни характеристики само на ръководните длъжности, тъй като общият брой служители на общината възлиза на 260?

**Отговор на въпрос 2.**

По отношение на изискването за представяне на длъжностни характеристики следва да се направи извадка от длъжностните характеристики за няколко ръководни длъжности и за няколко експертни длъжности (общо не повече от 5-6 бр.).

**Въпрос 3.**

По аналогичен начин - по отношение на изискването за представяне на работни планове и оценки от атестациите на всички служители - допустимо ли е такива да бъдат представени само за ръководните/експертните длъжности?

**Отговор на въпрос 3.**

По аналогичен начин следва да се направи и извадка за представяне на работните планове и оценките от атестациите на служителите - за няколко ръководни длъжности и за няколко експертни длъжности.

**Въпрос 4.**

И един процедурен въпрос във връзка с представянето на Решение на Общински съвет за кандидатстване в Шестата процедура: Предвид това, че заседание на Общински съвет е планирано да се проведе на 10.06.2022 г., което е крайният срок за кандидатстване - възможно ли е същото да бъде представено впоследствие като допълнителен документ, тъй като има технологично време за издаването на решенията? Също така, от гледна точка на задължителните реквизити, които следва да бъдат включени в Решението на ОС, а именно: възлага на кмета да създаде необходимата организация за подготовка на документите за кандидатстване - фактически към момента на вземане на решението на Общински съвет кметът вече е създал необходимата организация, предвид крайния срок за кандидатстване - това би ли било предпоставка за неизпълнение на изискванията на процедурата?

**Отговор на въпрос 4.**

Във връзка с представянето на Решение на Общински съвет за кандидатстване в процедурата, в Заявлението за кандидатстване - Образец №1, следва да се включи следният текст: *"Решение на Общинския съвет за участие на общината в процедурата за присъждане на Етикета за иновации и добро управление на Съвета на Европа ще бъде взето на насроченото за 10.06.2022 г. заседание. Задължавам се да предоставя номера на решението и адрес на който е достъпен протоколът от заседанието в 7-дневен срок от вземане на решението" на електронна поща:*[*atusecretariat@mrrb.government.bg*](mailto:atusecretariat@mrrb.government.bg) *.*

В решението на общинския съвет не е необходимо да фигурира текст относно възлагане на кмета на общината да създаде необходимата организация за подготовка и кандидатстване на общината в процедурата за присъждане на Европейския етикет, тъй като в случая такава организация вече е създадена.